De Oll, de geiht. Sin Fründ, de trefft en
Des Abends in en Gastlokal.
»Gu'n Abend, Jochen Bradenal!
Na, wo güng't denn mit din Geschäften?«
»Je, dor kamm'ck in Verlegenheiten.
Denn von den Rock wull hei nicks weiten,
Den wull hei mi nich mit bereken,
Den hett hei glatt mi rute streken.«
»Wo? Di mag jo de Düwel plagen!
Hest du den düdlich rinne set't?«
»Ja, in de Reknung heww'ck en dragen
Un heww em up twölw Daler schät't.«
»Je, ja, je, ja! Kennst du nich Bolzendalen?
De Ort, de ward di schön bi 'Schätten',
De ward för di en Rock betahlen!
Ne, mang de Botter möß't du'n setten,
Du mößt em in de Botter steken,
So ein in't anner;
In'n Bogen mößt du em bereken.«
Un set't sick an den Ollen ranne
Un ward mit em mal düdlich spreken.
»Versteihst mi nu?« – »Ja, ick verstah.«
»Na, Bradenal, denn dauh dornah!«